TMB เล็งเปิดบริการ”PromptPay”15 ก.ค.โอนเงิน-รับเงินรูปแบบใหม่ ไม่ใช้เลขบัญชี
TMB พร้อมเปิดลงทะเบียนบริการ PromptPay ได้ตั้งแต่ 1 ก.ค.นี้ โดยสามารถลงทะเบียนการใช้งานล่วงหน้าได้ตั้งแต่วันที่ 1 ก.ค.นี้ เป็นต้นไป ก่อนที่จะมีการเปิดให้ลงทะเบียนพร้อมกันทุกธนาคารตั้งแต่วันที่ 15 ก.ค.นี้
16 มิ.ย. 2559

นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย หรือ TMB เปิดเผยว่า ทีเอ็มบีพร้อมให้บริการ “พร้อมเพย์” (PromptPay) บริการโอนเงินและรับเงินรูปแบบใหม่ โอนเงินโดยไม่ต้องถามเลขบัญชีธนาคารสำหรับลูกค้า โดยขอเชิญชวนให้ลูกค้ามาลงทะเบียนการใช้งานล่วงหน้าได้ตั้งแต่วันที่ 1 ก.ค.นี้ เป็นต้นไป ก่อนที่จะมีการเปิดให้ลงทะเบียนการใช้งาน “พร้อมเพย์” พร้อมกันทุกธนาคาร ตั้งแต่วันที่ 15 ก.ค.นี้
สำหรับลูกค้าทีเอ็มบี สามารถลงทะเบียนการใช้งานล่วงหน้า ตั้งแต่วันที่ 1 ก.ค.ได้ถึง 4 ช่องทาง คือ ทีเอ็มบี ทัช โมบายแบงก์กิ้ง,ทีเอ็มบี อินเตอร์เนตแบงก์กิ้ง,ตู้เอทีเอ็ม/เครื่องรับฝากเงินอัตโนมัติของทีเอ็มบี และ เอสเอ็มเอส หมายเลข 0815581558
ทั้งนี้ ลูกค้าที่ลงทะเบียนล่วงหน้าจะได้สัมผัสกับประสบการณ์ใหม่ในการทดลองใช้บริการโอนเงินแบบไม่ต้องถามเลขบัญชี ระหว่างบัญชีภายในทีเอ็มบี ผ่านทางทีเอ็มบี ทัช โมบายแบงก์กิ้ง และทีเอ็มบี อินเตอร์เนตแบงก์กิ้งได้ทันที ฟรีเหมือนเดิม ก่อนที่บริการ พร้อมเพย์ จะเปิดให้บริการโอนเงินรายย่อยอย่างเป็นทางการ เต็มรูปแบบ พร้อมกันทั่วประเทศทุกธนาคาร ตั้งแต่วันที่ 31 ต.ค.นี้เป็นต้นไป